《问稼隐疾》
宋代·方一夔

日子来访我，话旧乐复乐。中年情义深，一别辄作恶。

子我皆客居，浮萍叹流落。伤心缩地术，倒指赏月约。

鸡黍喜有期，书久懒不作。是时困著愚，处处熬膏镬。

而子金石躯，坐受贫鬼缚。传闻数日来，卧病清风阁。

况子贤主人，苓朮富装橐。子亦屡折肱，忍不急呼药。

大患缘有身，此理直糟粕。要令文殊师，欲扣维摩诺。

人生馀几许，何事纷六凿。殷勤今夜月，为我照寂寞。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。